               ЕВРОПЕЙСКА КОМИСИЯ
            Брюксел, 31.8.2020
            COM(2020) 438 final
            2020/0210(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на срещата на страните по Споразумението за предотвратяване на нерегулирания риболов в открито море в централната част на Северния ледовит океан

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза на заседанията на срещата на страните по Споразумението за предотвратяване на нерегулирания риболов в открито море в централната част на Северния ледовит океан във връзка с предвиденото приемане на мерки за опазване и управление.

               2.Контекст на предложението

               2.1.Споразумението за предотвратяване на нерегулирания риболов в открито море в централната част на Северния ледовит океан

               Споразумението за предотвратяване на нерегулирания риболов в открито море в централната част на Северния ледовит океан („Споразумението“) има за цел да предотврати нерегулирания риболов в открито море в централната част на Северния ледовит океан чрез прилагането на предпазни мерки за опазване и управление като част от дългосрочна стратегия за опазване на морските екосистеми в добро състояние и за гарантиране на опазването и устойчивото използване на рибните запаси. Очаква се Споразумението да влезе в сила по-късно тази година.

               Съюзът е страна по Споразумението
                  1
               .

               2.2.Срещата на страните

               Срещата на страните е органът за вземане на решения съгласно Споразумението. Тя се свиква на всеки две години или по-често, ако бъде взето такова решение. Решенията по процедурни въпроси се вземат с мнозинство, а решенията по същество се вземат с консенсус. Съюзът има право на участие и право на глас.

               2.3.Решения на срещата на страните

               Срещата на страните има правомощието да приема мерки за опазване и управление, които да бъдат обвързващи за страните.

               3.Позиция, която трябва да се заеме от името на Съюза

               Предлага се позицията, която да се заеме от името на Съюза на срещите на страните, да бъде установена в съответствие с двустепенен подход. С решение на Съвета ще се определят ръководните принципи и насоки на позицията на Съюза на многогодишна основа, която позиция впоследствие се коригира за всяка среща посредством неофициални документи на Комисията, предназначени за обсъждане в работната група на Съвета.

               Този подход се прилага понастоящем и в регионалните организации за управление на рибарството (РОУР) и в позицията, която трябва да се заеме от името на Съюза по време на тези срещи.

               Настоящото решение включва принципите и насоките на новата обща политика в областта на рибарството, определени в Регламент (ЕС) № 1380/2013 на Европейския парламент и на Съвета
                  2
               , като се вземат предвид и целите, формулирани в Съобщението на Комисията относно външното измерение на общата политика в областта на рибарството
                  3
               . В него също така се вземат под внимание заключенията на Съвета относно океаните и моретата, включително Арктическия регион
                  4
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия за интегрирана политика на Европейския съюз за Арктика
                  5
               , и заключенията на Съвета
                  6
                относно съвместното съобщение на върховния представител на Съюза по въпросите на външните работи и политиката на сигурност и на Комисията на тема „Международно управление на океаните: приносът на ЕС за отговорното управление на океаните“
                  7
               .

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  8
               .

               4.1.2.Приложение в конкретния случай

               Срещата на страните е орган, създаден със споразумение, а именно Споразумението за предотвратяване на нерегулирания риболов в открито море в централната част на Северния ледовит океан.

               Актовете, които срещата на страните има за задача да приеме, представляват актове с правно действие. Предвидените актове на срещата на страните ще бъдат обвързващи съгласно международното право и могат да окажат съществено въздействие върху съдържанието на законодателството на ЕС, а именно:

               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  9
               ;

               ·Регламент (ЕО) № 1224/2009 на Съвета за създаване на система за контрол на Съюза за гарантиране на спазването на правилата на ОПОР
                  10
               ; и

               ·Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове
                  11
               .

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидените актове са свързани с риболова. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това материалноправното основание за предложеното решение е член 43, параграф 2 от ДФЕС.

               4.3.Заключение

               Правното основание за предложеното решение следва да бъде член 43, параграф 2 от ДФЕС във връзка с член 218, параграф 9 от ДФЕС.

               2020/0210 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на срещата на страните по Споразумението за предотвратяване на нерегулирания риболов в открито море в централната част на Северния ледовит океан

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за предотвратяване на нерегулирания риболов в открито море в централната част на Северния ледовит океан („Споразумението“) беше сключено от Съюза с Решение (ЕС) 2019/407 на Съвета
                  12
               . Очаква се Споразумението да влезе в сила по-късно тази година.

               (2)Срещата на страните отговаря за приемането на мерки, предназначени да гарантират прилагането на Споразумението, за да се постигне целта за предотвратяване на нерегулирания риболов в открито море в централната част на Северния ледовит океан чрез прилагането на предпазни мерки за опазване и управление като част от дългосрочна стратегия за опазване на морските екосистеми в добро състояние и за гарантиране на опазването и устойчивото използване на рибните запаси. Мерките могат да придобият обвързващ характер по отношение на Съюза.

               (3)В Регламент (ЕС) № 1380/2013 на Европейския парламент и на Съвета
                  13
                се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на морските биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. Освен това Регламент (ЕС) № 1380/2013 изрично предвижда, че Съюзът трябва да прилага тези цели и принципи при осъществяването на своите външни отношения в областта на рибарството.

               (4)Както се посочва в заключенията на Съвета относно океаните и моретата, включително Арктическия регион
                  14
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия за интегрирана политика на Европейския съюз за Арктика
                  15
               , и заключенията на Съвета
                  16
                относно съвместното съобщение на върховния представител на Съюза по въпросите на външните работи и политиката на сигурност и на Европейската комисия на тема „Международно управление на океаните: приносът на ЕС за отговорното управление на океаните“
                  17
               , подкрепата за Споразумението и евентуалното създаване на регионална организация за управление на рибарството или договореност за риболова в открито море в Арктическия регион е важна цел за Съюза с оглед опазването на арктическата околна среда и осигуряването на устойчиво развитие в и около Арктическия регион на основата на международното сътрудничество.

               (5)Целесъобразно е да се установи позицията, която трябва да се заеме от името на Съюза на срещата на страните по Споразумението за периода 2020—2024 г., тъй като мерките за опазване и управление съгласно Споразумението ще бъдат обвързващи за Съюза и могат да окажат съществено въздействие върху съдържанието на неговото законодателство, а именно регламенти (ЕО) № 1005/2008
                  18
                и (ЕО) № 1224/2009
                  19
                на Съвета и Регламент (ЕС) 2017/2403 на Европейския парламент и на Съвета
                  20
               .

               (6)Предвид ограничените познания и характера на рибните ресурси в зоната на Споразумението и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на срещите на страните, следва да бъдат установени процедури във връзка с ежегодното уточняване на позицията на Съюза за периода 2020—2024 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз.

               (7)Настоящото решение относно позицията, която трябва да се заеме от името на Съюза на срещите на страните по Споразумението може на по-късен етап да бъде последвано от допълнително отделно решение на Съвета относно започването на преговори за създаване на една или повече допълнителни регионални или подрегионални организации за управление на рибарството или договорености в открито море на Арктическия регион.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на срещите на страните по Споразумението за предотвратяване на нерегулирания риболов в открито море в централната част на Северния ледовит океан („Споразумението“) е определена в приложение I.

               Член 2

               Ежегодното уточняване на позицията на Съюза, която трябва да се заеме на срещите на страните по Споразумението, се извършва в съответствие с приложение II.

               Член 3

               Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно за срещата на страните по Споразумението през 2025 г.

               Член 4

               Адресат на настоящото решение е Комисията.

               Съставено в Брюксел на […] година.

                        За Съвета

                        Председател

                     (1)

                        Решение (ЕС) 2019/407 на Съвета от 4 март 2019 г. относно сключването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан (ОВ L 73, 15.3.2019 г., стр. 1).

                     (2)

                        Регламент (ЕС) № 1380/2013 на Европейския парламент и на Съвета относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (3)

                        COM(2011) 424, 13.7.2011 г.

                     (4)

                        14249/19 от 19.11.2019 г.

                     (5)

                        JOIN(2016) 21 final, 27.4.2016 г.

                     (6)

                        7348/1/17 REV 1, 24.3.2017 г.

                     (7)

                        JOIN(2016) 49 final, 10.11.2016 г.

                     (8)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (9)

                        ОВ L 286, 29.10.2008 г., стр. 1.

                     (10)

                        ОВ L 343, 22.12.2009 г., стр. 1.

                     (11)

                        ОВ L 347, 28.12.2017 г., стр. 81.

                     (12)

                        Решение (ЕС) 2019/407 от 4 март 2019 г. относно сключването от името на Европейския съюз на Споразумението за предотвратяване на нерегулирания риболов в открито море в централната част на Северния ледовит океан (ОВ L 73, 21.9.2018 г., стр. 1).

                     (13)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (14)

                        14249/19 от 19.11.2019 г.

                     (15)

                        JOIN(2016) 21 final от 27.4.2016 г.

                     (16)

                        7348/1/17 REV 1 от 24.3.2017 г.

                     (17)

                        JOIN(2016) 49 final от 10.11.2016 г.

                     (18)

                        Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).

                     (19)

                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).

                     (20)

                        Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ ЕС L 347, 28.12.2017 г., стp. 81).

    ---documentbreak---

               ЕВРОПЕЙСКА КОМИСИЯ
            Брюксел, 31.8.2020
            COM(2020) 438 final
            ПРИЛОЖЕНИЯ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз на срещата на страните по Споразумението за предотвратяване на нерегулирания риболов в открито море в централната част на Северния ледовит океан

               ПРИЛОЖЕНИЕ I

               Позицията, която трябва да се заеме от името на Съюза на срещите на страните по Споразумението за предотвратяване на нерегулирания риболов в открито море в централната част на Северния ледовит океан („Споразумението“)

               1.
                     ПРИНЦИПИ

               В рамките на срещите на страните по Споразумението Съюзът:

               а)
                     действа в съответствие с целите и принципите, които си е поставил в рамките на общата политика в областта на рибарството, определена с Регламент (ЕС) № 1380/2013, по-специално като се придържа към подхода на предпазливост, както е посочено в член 2, параграф 2 от същия регламент, така че да се насърчи прилагането на екосистемен подход към управлението на рибарството, да се сведе до минимум въздействието на риболовните дейности върху морските екосистеми и техните местообитания, както и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, при отчитане на интересите на потребителите;

               б)
                     работи за адекватно участие на заинтересованите страни, включително на съответните научни и технически организации, органи и програми, както и на коренните и местните познания в етапа на изготвяне на мерките на заседанията на страните, включително на заседанията на научните експерти по Споразумението, и гарантира, че тези мерки съответстват на Споразумението;

               в)
                     гарантира, че приетите в рамките на Споразумението мерки са съгласувани с международното право, и по-специално с разпоредбите на Конвенцията на ООН по морско право (UNCLOS)
                  1
               , Споразумението от 1995 г., свързано с опазването и управлението на трансгранично преминаващите и далекомигриращите рибни запаси (UNFSA)
                  2
               , Споразумението от 1993 г. за насърчаване на спазването на международните мерки за опазване и управление от риболовните кораби в открито море
                  3
                и Споразумението на Организацията за прехрана и земеделие от 2009 г. за мерките на пристанищната държава
                  4
               ;

               г)
                     насърчава позициите, съгласувани с най-добрите практики на регионалните организации за управление на рибарството (РОУР) в съответната зона;

               д)
                     се стреми към съгласуваност и полезно взаимодействие с провежданата от него политика в рамките на двустранните му отношения в областта на рибарството с трети държави и гарантира съгласуваност с другите си политики — по-специално в областта на външните отношения, заетостта, околната среда, търговията, развитието, научните изследвания и иновациите;

               е)
                     гарантира спазването на своите международни ангажименти;

               ж)
                     се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  5
               ;

               з)
                     се стреми да създаде равноправни условия за флота на Съюза в зоната на Споразумението въз основа на същите принципи и стандарти като тези, приложими съгласно правото на Съюза, и насърчава еднаквото прилагане на тези принципи и стандарти;

               и)
                     се придържа към заключенията на Съвета относно океаните и моретата, включително Арктическия регион
                  6
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия за интегрирана политика на Европейския съюз за Арктика
                  7
               , заключенията на Съвета
                  8
                относно съвместното съобщение на върховния представител на Съюза по въпросите на външните работи и политиката на сигурност и на Европейската комисия на тема „Международно управление на океаните: приносът на ЕС за отговорното управление на океаните“
                  9
               , и популяризира мерки за подпомагане и подобряване на ефективното прилагане на Споразумението като принос за устойчивото управление на океаните във всичките му измерения;

               й)
                     насърчава координацията между Споразумението и съществуващите РОУР и регионалните морски конвенции, по-специално Комисията за риболова в североизточните части на Атлантическия океан (NEAFC) и сътрудничеството със световни организации, според случая, съгласно техните мандати;

               к)
                     подпомага активно създаването на съвместна програма за научни изследвания и наблюдение с цел подобряване на колективното разбиране на страните за екосистемите в открито море в централната част на Северния ледовит океан, и по-специално за да се установи дали са налице или ще бъдат налице рибни запаси, които могат да се експлоатират устойчиво, както и възможното въздействие на този вид риболов върху тези екосистеми;

               л)
                     осигурява съвместимост между мерките за опазване и управление, въведени за запасите във водите под национална юрисдикция и мерките, приети по отношение на същите запаси в открито море в съответствие с член 118 от UNCLOS и член 8 от UNFSA;

               м)
                     осигурява съгласуваност с интересите на Съюза в Арктика като регион с нарастващо стратегическо значение.

               2.
                     НАСОКИ

               Когато е целесъобразно, на срещите на страните по Споразумението Съюзът се стреми да подкрепя приемането на мерки за опазване и управление, които са основани на най-добрите налични научни становища и подхода на предпазливост.

               ПРИЛОЖЕНИЕ II

               Ежегодно уточняване на позицията, която трябва да се заеме от името на Съюза на срещите на страните по Споразумението за предотвратяване на нерегулирания риболов в открито море в централната част на Северния ледовит океан („Споразумението“)

               Преди всяка среща на страните по Споразумението, когато този орган има за задача да приема решения с правно действие за Съюза, трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Комисията, в съответствие с принципите и насоките, определени в приложение I.

               За тази цел и въз основа на посочената информация Комисията представя на Съвета достатъчно рано преди всяка среща на страните по Споразумението писмен документ, съдържащ елементите във връзка с предложеното уточняване на позицията, която трябва да бъде изразена от името на Съюза, за обсъждане и одобряване на детайлите по нея.

               Ако по време на срещата на страните по Споразумението не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.

               _____________________

                     (1)

                        ОВ L 179, 23.6.1998 г., стр. 3.

                     (2)

                        ОВ L 189, 3.7.1998 г., стр. 16.

                     (3)

                        ОВ L 177, 16.7.1996 г., стр. 26.

                     (4)

                        ОВ L 191, 22.7.2011 г., стр. 3.

                     (5)

                        Док. 7087/12 REV 1 ADD 1 COR 1.

                     (6)

                        14249/19 от 19.11.2019 г.

                     (7)

                        JOIN(2016) 21 final от 27.4.2016 г.

                     (8)

                        7348/1/17 REV 1 от 24.3.2017 г.

                     (9)

                        JOIN(2016) 49 final от 10.11.2016 г.


               ЕВРОПЕЙСКА КОМИСИЯ
            Брюксел, 31.8.2020
            COM(2020) 472 final
            2020/0226(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз по отношение на измененията на приложенията към Европейската спогодба за международен превоз на опасни товари по шосе (ADR) и на приложените правила към Европейското споразумение за международен превоз на опасни товари по вътрешните водни пътища (ADN)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение засяга решението за определяне на позицията, която да се заеме от името на Европейския съюз по отношение на измененията на приложенията към Европейската спогодба за международен превоз на опасни товари по шосе (ADR) и на приложените правила към Европейското споразумение за международен превоз на опасни товари по вътрешните водни пътища (ADN), които ще се прилагат от 1 януари 2021 г. във връзка с предвиденото изтичане на периода на изчакване, в който договарящите страни, членки на Работната група по превоза на опасни товари (WP.15) и на Административния комитет на ADN, могат да възразят срещу предложените изменения в изданието за 2021 г.

               2.Контекст на предложението

                  Посочените по-горе приложения и правила, известни като приложенията към ADR и приложените правила към ADN, уреждат съответно международния превоз на опасни товари по шосе и по вътрешни водни пътища между членове на Икономическата комисия за Европа на Организацията на обединените нации (ИКЕ на ООН), които са и договарящи страни по ADR и ADN.

                  Развитието на превоза на опасни товари по шосе и по вътрешни водни пътища както в рамките на Съюза, така и между Съюза и съседните държави, е ключов елемент от общата европейска транспортна политика и гарантира правилното функциониране на всички промишлени отрасли, произвеждащи или използващи стоки, класифицирани като опасни съгласно ADR и ADN. Поради това адаптирането на тези споразумения към техническия и научния прогрес е от съществено значение, за да се даде възможност за развитие на транспорта и свързаните с него промишлени отрасли в икономическата верига. Измененията имат за цел привеждането на ADR и ADN в съответствие с примерните правила на ООН, включително нови определения, критерии за класификация и номера на ООН, изисквания за опаковане / етикетиране, актуализиране на приложимите стандарти и технически разпоредби, както и редакционни поправки.

               Международните разпоредби относно превоза на опасни товари са установени от различни международни организации като Икономическата комисия за Европа на Организацията на обединените нации (ИКЕ на ООН), Междуправителствената организация за международни железопътни превози (OTIF) и различни специализирани органи на Организацията на обединените нации. Тъй като правилата трябва да са съвместими помежду си, беше разработена сложна международна система за координация и хармонизация между организациите, участващи в тази дейност. Разпоредбите се адаптират периодично на всеки две години.

               2.1.Европейска спогодба за международен превоз на опасни товари по шосе (ADR)

               Европейската спогодба за международен превоз на опасни товари по шосе (ADR) има за цел да регламентира международните превози на опасни товари между държавите, участващи в ИКЕ на ООН, и други държави, които прилагат ADR (договарящи страни по ADR). ADR влезе в сила на 29 януари 1968 г.

               Европейският съюз не е страна по спогодбата, въпреки че всички негови държави членки са договарящи страни по нея.

               2.2.Европейско споразумение за международен превоз на опасни товари по вътрешните водни пътища (ADN)

               Европейското споразумение за международен превоз на опасни товари по вътрешните водни пътища (ADN) има за цел да регламентира международните превози на опасни товари по вътрешните водни пътища между държавите, участващи в ИКЕ на ООН, които прилагат ADN (договарящи страни по ADN). ADN влезе в сила на 28 февруари 2008 г.

               Европейският съюз не е страна по споразумението, въпреки че тринадесет от неговите държави членки са договарящи страни по него.

               2.3.Работна група по превоза на опасни товари (WP.15) и Административен комитет на ADN

               Работната група по превоза на опасни товари (WP.15), Административният комитет на ADN и Комитетът по безопасност по ADN (WP.15/AC.2) са органите, създадени в рамките на ИКЕ на ООН с цел да вземат решения относно измененията на ADR и ADN. Тези органи се състоят от представители на държавите — членки на ИКЕ на ООН, които прилагат ADR и ADN. Всяка договаряща страна по ADR и ADN има право на глас.

               Съгласно глава VII — „Гласуване“ на задачите и процедурния правилник на WP.15, единствено пълноправните участници разполагат с по един глас в рамките на WP.15 и решенията на този орган се вземат главно с консенсус. При WP.15 се гласува с вдигане на ръка.

               Съгласно член 17, параграф 7 от ADN, всяка договаряща страна, представена на сесията на Административния комитет на ADN, има право на глас.

                  Измененията, приети по време на двугодишния период 2018—2020 г., включват множество адаптации към техническия и научния прогрес.

                  По отношение на ADR, WP.15 взе решението относно тези предложени изменения на всяка от сесиите, посочени в точка 2.4 по-долу. За ADN, Административният комитет взе решението относно измененията на своята двадесет и четвърта сесия в Женева на 31 януари 2020 г.

                  В съответствие с член 14 от ADR, след като бъде одобрено от WP.15, всяко предложено изменение на приложенията към ADR се счита за прието, освен ако в срок от три месеца след датата, на която генералният секретар на Организацията на обединените нации го е разпространил, най-малко една трета от договарящите страни или пет измежду тях, когато едната трета е по-голяма от това число, не са уведомили писмено генералния секретар, че се противопоставят на предложеното изменение.

                  В съответствие с член 20 от ADN, след като бъде одобрено от Административния комитет на ADN, изменението се счита за прието, освен ако в срок три месеца след датата, на която генералният секретар на Организацията на обединените нации го е разпространил, най-малко една трета от договарящите страни или пет измежду тях, когато едната трета е по-голяма от това число, не са уведомили писмено генералния секретар, че се противопоставят на предложеното изменение.

                  Измененията, приети от WP.15, както са представени в документите, съдържащи се в приложението към настоящото предложение, бяха изпратени на генералния секретар на Организацията на обединените нации, така че те бяха предоставени на договарящите страни по ADR на 1 юли 2020 г. за приемане в съответствие с процедурата, посочена в член 14 от ADR, и са достъпни онлайн
                     1
                  .

                  Измененията, приети от Административния комитет на ADN, както са представени в документите, съдържащи се в приложението към настоящото предложение, бяха разпространени от генералния секретар на Организацията на обединените нации на договарящите страни по ADN на 1 юли 2020 г. за приемане в съответствие с процедурата, посочена в член 20 от ADN, и са достъпни онлайн
                     2
                  .

                  До 30 септември 2020 г. генералният секретар на Обединените нации, в качеството си на депозитар, може да получава възражения по измененията на ADR и ADN, приети на сесиите, посочени в точка 2.3 по-горе.

               2.4.Предвидените актове на WP.15 и на Административния комитет на ADN

               Целта на предвидените актове е адаптирането към научно-техническия прогрес на приложенията към ADR и приложените правила към ADN.

               По-специално беше изяснено освобождаването, приложимо за устройствата за записване на данни и устройствата за проследяване на товари, захранвани от батерии, бяха вмъкнати нови определения, като напр. „доза лъчение“, или бяха изменени, напр. „температура на самоускоряващо се разлагане (SADT)“ и „температура на самоускоряваща се полимеризация“ (SAPT). Правилата, приложими за класификацията на опасни стоки, бяха изяснени и в двете споразумения, по-специално по отношение на взривните вещества, радиоактивните материали, корозивните вещества и т.н. В списъка на опасните товари бяха въведени някои нови вписвания, например UN 0511 ДЕТОНАТОРИ, ЕЛЕКТРОННИ, програмируеми за взривяване, UN 3549 МЕДИЦИНСКИ ОТПАДЪЦИ, КАТЕГОРИЯ A, ЗАСЯГАЩИ ЧОВЕКА, твърди, или МЕДИЦИНСКИ ОТПАДЪЦИ, КАТЕГОРИЯ A, ЗАСЯГАЩИ само ЖИВОТНИ, твърди. Бяха направени няколко изменения на специалните разпоредби за опаковките и бяха предвидени нови правила за: опаковките, използвани за комбинация от литиеви батерии, съдържащи се в оборудване, и литиеви батерии, които са опаковани с оборудване, нитроцелулоза и смесено товарене на взривни вещества и изделия.

               При подготовката на тези изменения бяха проведени консултации с широк кръг от експерти от публичния и частния сектор. В процеса на изготвяне на тези изменения бяха проведени следните технически срещи:

               –
                     в рамките на Подкомисията от експерти по превоза на опасни товари към ECOSOC на ООН, на нейната:

               1)
                     51-ва сесия в Женева, 3—7 юли 2017 г.;

               2)
                     52-ра сесия в Женева, 27 ноември — 6 декември 2017 г.;

               3)
                     53-та сесия в Женева, 25 юни — 4 юли 2018 г.;

               4)
                     54-та сесия в Женева, 26 ноември — 4 декември 2018 г.;

               –
                     в рамките на съвместното заседание ИКЕ на ООН — OTIF на Комисията от експерти по RID и WP.15 на нейната:

               1)
                     есенна сесия за 2018 г. в Женева, 17—21 септември 2018 г.;

               2)
                     пролетна сесия за 2019 г. в Берн, 18—22 март 2019 г.;

               3)
                     есенна сесия за 2019 г. в Женева, 17—26 септември 2019 г.;

               –
                     за ADR, на WP.15 на нейната:

               1)
                     105-та сесия в Женева, 6—9 ноември 2018 г.;

               2)
                      106-та сесия в Женева, 13—17 май 2019 г.;

               3)
                     107-а сесия в Женева, 11—15 ноември 2019 г.;

               4)
                     108-а сесия в Женева, 11—15 май 2020 г. Тази сесия беше отложена поради кризата, предизвикана от COVID-19; въпреки това се проведе консултация с държавите членки чрез писмена процедура от председателя на WP.15 и от секретариата на ИКЕ на ООН за редакционни изменения, които трябва да бъдат въведени и в ADR 2021. С оглед на крайния срок за изпращане на коментари — 15 май 2020 г., беше проведена видеоконференция, организирана от Комисията на 8 май 2020 г. Държавите членки получиха предложенията за редакционни изменения и беше постигнато единодушно съгласие с окончателното предложение, направено в писмен вид от секретариата на ИКЕ на ООН.

               –
                     за ADN, в рамките на Комитета по безопасност по ADN (WP.15/AC.2), на неговата:

               (1)33-та сесия в Женева, 27—31 август 2018 г.;

               (2)34-та сесия в Женева, 21—25 януари 2019 г.;

               (3)35-та сесия в Женева, 26—30 август 2019 г.;

               (4)36-та сесия в Женева, 27—31 януари 2020 г.;

                  и на Административния комитет на ADN на неговата двадесет и четвърта сесия в Женева, 31 януари 2020 г.

               На тези заседания комисиите от експерти анализираха и придвижиха отделните предложения за изменения. В повечето случаи препоръчаното действие беше одобрено единодушно. Някои от предложенията бяха препоръчани от експертите с мнозинство.

               Освен ако предложените изменения на приложенията към ADR, разпространени от генералния секретар на Организацията на обединените нации, бъдат счетени за отхвърлени съгласно член 14, параграф 3 в срок от три месеца от датата на уведомлението, т.е. 1 октомври 2020 г., въпросните изменения ще влязат в сила на 1 януари 2021 г.

               Освен ако предложените изменения на приложените правила към ADN бъдат счетени за отхвърлени съгласно член 20, параграф 5 в срок от три месеца от датата на уведомлението, т.е. 1 октомври 2020 г., въпросните изменения ще влязат в сила на 1 януари 2021 г.

               3.Позиция, която трябва да се заеме от името на Съюза

                  Европейският съюз не е договаряща страна по ADR и ADN. Въпреки това фактът, че Европейският съюз не участва в дадено международно споразумение, не е пречка той да упражнява своята компетентност посредством установяване чрез своите институции на позиция, която да се заеме от негово име в органа, създаден по силата на въпросното споразумение, по-специално посредством държавите членки, които са страни по това споразумение, като действат съвместно в негов интерес (вж. решение по дело Германия/Съвет, C-399/12 („OIV“), точка 52, както и посочената съдебна практика).

                  Понастоящем има 52 договарящи страни по ADR и всички държави членки на ЕС са договарящи страни по тази спогодба. Броят на договарящите страни по ADN е 18, като 13 държави — членки на ЕС, са договарящи страни по това споразумение.

                  От 1 януари 1997 г. Европейският съюз прилага разпоредбите на ADR за превоза на опасни товари на територията на ЕС — първоначално по силата на Директива 94/55/ЕО на Съвета от 21 ноември 1994 г. относно сближаване на законодателствата на държавите членки по отношение на автомобилния превоз на опасни товари
                     3
                  . През 2008 г. Директива 94/55/ЕО бе заменена с Директива 2008/68/ЕО
                     4
                  , която следва същите принципи като предходната. От 1 януари 2009 г. Европейският съюз прилага разпоредбите на ADN и към превоза на опасни товари по вътрешни водни пътища.

                  Член 4 от Директива 2008/68/ЕО, засягащ третите държави, гласи, че „превозът на опасни товари между държавите членки и трети държави се разрешава при спазване на изискванията на ADR, RID и ADN, освен когато в приложенията е посочено друго“.

                  Освен това, горепосочените изменения ще имат отражение върху действието на Директива 2008/68/ЕО с оглед на нейния член 8. По силата на тази разпоредба Комисията е оправомощена да адаптира приложение I, раздел I.1 и приложение III, раздел III.1 към Директива 2008/68/ЕО към научния и техническия прогрес, „по-специално за отчитане на измененията на ADR, (...) и ADN“.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  5
               .

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  6
               .

               4.1.2.Приложение в конкретния случай

               WP.15 е орган, създаден по силата на споразумение, а именно Европейската спогодба за международен превоз на опасни товари по шосе (ADR).

               Административния комитет на ADN е орган, създаден по силата на споразумение, а именно Европейското споразумение за международен превоз на опасни товари по вътрешните водни пътища (ADN).

                  Актовете, приемани от WP.15 и Административния комитет на ADN, представляват актове с правно действие. При описаните по-горе условия, приетите актове ще бъдат обвързващи съгласно международното право в съответствие с член 14 от ADR и член 20 от ADN и могат да оказват съществено въздействие върху съдържанието на законодателството на ЕС, а именно Директива 2008/68/ЕО. Това е така, защото член 1 прави задължително използването на тези правила за автомобилния и вътрешноводния превоз на опасни товари в рамките на държавите членки и между тях, а член 4 от Директива 2008/68/ЕО относно трети държави предвижда, че „превозът на опасни товари между държавите членки и трети държави се разрешава при спазване на изискванията на ADR, RID и ADN, освен когато в приложенията е посочено друго“.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

                  Главната цел и съдържанието на решението се отнасят за превоза на опасни товари по шосе и вътрешни водни пътища. Поради това материалноправното основание за предложеното решение е член 91 от ДФЕС.

               4.3.Заключение

               Правното основание за предложеното Решение на Съвета следва да бъде член 91 от ДФЕС във връзка с член 218, параграф 9 от ДФЕС.

               5.Публикуване на предвидения акт

                  За целите на прозрачността и правилното позоваване в Официален вестник на Европейския съюз се публикуват решенията на Работната група по превоза на опасни товари (WP.15) и Комитета по безопасност по ADN, като се посочва датата на влизането им в сила.

               2020/0226 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз по отношение на измененията на приложенията към Европейската спогодба за международен превоз на опасни товари по шосе (ADR) и на приложените правила към Европейското споразумение за международен превоз на опасни товари по вътрешните водни пътища (ADN)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Европейска спогодба за международен превоз на опасни товари по шосе (ADR) е в сила от 29 януари 1968 г. Европейското споразумение за международен превоз на опасни товари по вътрешните водни пътища (ADN) е в сила от 28 февруари 2008 г.

               (2)В съответствие с член 14 от ADR всяка договаряща страна може да предложи едно или повече изменения на приложенията към тази спогодба и, следователно, Работната група по превоза на опасни товари (WP.15) може да приема изменения на приложенията към ADR. В съответствие с член 20 от ADN, Комитетът по безопасност и Административният комитет могат да приемат изменения на приложените правила към ADN.

               (3)Измененията, приети по време на двугодишния период 2018—2020 г. от WP.15 и Административния комитет на ADN относно превоза на опасни товари по шосе и вътрешни водни пътища, са съобщени на договарящите страни по ADR и ADN на 1 юли 2020 г.

               (4)Уместно е да се определи позицията, която трябва да се заеме от името на Съюза по отношение на тези изменения на ADR и ADN, тъй като тези актове ще са в състояние да окажат съществено въздействие върху съдържанието на законодателството на Съюза, а именно Директива 2008/68/ЕО на Европейския парламент и на Съвета
                  7
               . С посочената директива се определят изисквания за автомобилния, железопътния и вътрешноводния превоз на опасни товари, в държавите членки или между тях, като се прави позоваване на ADR и ADN.  В член 4 от въпросната директива се предвижда, че превозът на опасни товари между държавите членки и трети държави се разрешава при спазване на изискванията на ADR, RID и ADN, освен когато в приложенията е посочено друго. Освен това, по силата на член 8 от Директива 2008/68/ЕО, Комисията е оправомощена да адаптира приложение I, раздел I.1 и приложение III, раздел III.1 към същата директива към научния и техническия прогрес, по-специално за отчитане на измененията на ADR, RID и ADN.

               (5)Съюзът не е договаряща страна по ADR и ADN. Този факт обаче не е пречка той да упражнява своята компетентност посредством установяване чрез своите институции на позиция, която да се заеме от негово име в органа, създаден по силата на въпросното споразумение, по-специално посредством държавите членки, които са страни по това споразумение, като действат съвместно в негов интерес.

               (6)Всички държави членки са договарящи страни по спогодбата ADR и я прилагат; 13 държави членки са договарящи страни по споразумението ADN и го прилагат.

               (7)Приетите изменения се отнасят до технически норми или единни технически предписания и имат за цел да гарантират безопасния и ефикасен превоз на опасни товари, като едновременно с това се отчитат научният и техническият прогрес в сектора и разработването на нови вещества и изделия, чийто превоз представлява опасност. Развитието на превоза на опасни товари по шосе и по вътрешни водни пътища както в рамките на Съюза, така и между Съюза и неговите съседни държави, е ключов елемент от общата европейска транспортна политика и гарантира правилното функциониране на всички промишлени отрасли, произвеждащи или използващи стоки, класифицирани като опасни съгласно ADR и ADN.

               (8)Всички предложени изменения са обосновани и полезни и поради това следва да бъдат подкрепени от Съюза.

               (9)Позицията на Съюза трябва да бъде изразена от държавите — членки на Съюза, които са договарящи страни по ADR и ADN, като действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Европейския съюз по отношение на приетите от Работната група по превоза на опасни товари (WP.15) и Административния комитет на ADN изменения съответно на приложенията към ADR и на приложените правила към ADN, посочени в приложението към настоящото решение, се съдържа във въпросното приложение.

               Незначителни промени в тази позиция може да бъдат договаряни без допълнително решение на Съвета в съответствие с член 2.

               Член 2

               Позицията, посочена в член 1, се изразява от държавите — членки на Съюза, които са договарящи страни по ADR и ADN, като действат съвместно.

               Член 3

               Решенията на работната група по превоза на опасни товари (WP.15) и Комитета по безопасност по ADN се публикуват в Официален вестник на Европейския съюз, като се посочва датата на влизането им в сила.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        http://www.unece.org/trans/main/dgdb/wp15/wp15rep.html

                     (2)

                        http://www.unece.org/trans/main/dgdb/adn/adn_rep.html

                     (3)

                        ОВ L 319, 12.12.1994 г., стр. 7.

                     (4)

                        ОВ L 260, 30.9.2008 г., стр. 13.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, точка 64.

                     (6)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (7)

                        Директива 2008/68/ЕО на Европейския парламент и на Съвета от 24 септември 2008 г. относно вътрешния превоз на опасни товари (ОВ L 260, 30.9.2008 г., стр. 13).

    ---documentbreak---

               ЕВРОПЕЙСКА КОМИСИЯ
            Брюксел, 31.8.2020
            COM(2020) 472 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз по отношение на измененията на приложенията към Европейската спогодба за международен превоз на опасни товари по шосе (ADR) и на приложените правила към Европейското споразумение за международен превоз на опасни товари по вътрешните водни пътища (ADN)

               ПРИЛОЖЕНИЕ

                        Предложение

                        Справочен документ

                        Уведомление

                        Област

                        Забележки

                        Позиция на ЕС

                        1.

                        ECE/TRANS/WP.15/249

                        C.N.274.2020.TREATIES-XI.B.14

                        Проект за изменения на приложения A и B към ADR

                        Технически консенсус в рамките на Работната група по превоза на опасни товари (WP.15)

                        Измененията се приемат

                        2.

                        ECE/TRANS/WP.15/249/Add.1

                        C.N.274.2020.TREATIES-XI.B.14

                        Проект за изменения на приложения A и B към ADR — Добавка

                        Технически консенсус в рамките на Работната група по превоза на опасни товари (WP.15)

                        Измененията се приемат

                        3.

                        ECE/TRANS/WP.15/249/Corr.1

                        C.N.274.2020.TREATIES-XI.B.14

                        Проект за изменения на приложения A и B към ADR — Поправка

                        Технически консенсус в рамките на Работната група по превоза на опасни товари (WP.15)

                        Измененията се приемат

                        4.

                        ECE/ADN/54

                        C.N.273.2020.TREATIES-XI.D.6

                        Проект за изменения на приложените правила към ADN

                        Технически консенсус в рамките на Административния комитет на ADN

                        Измененията се приемат